PREDKLADACIA SPRÁVA

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony na základe Plánu legislatívnych úloh vlády Slovenskej republiky na rok 2017.
Účelom navrhovanej právnej úpravy je najmä zavedenie minimálnej miery valorizácie dôchodkov na obdobie rokov 2018 až 2021, ktorá by bola akceptovateľná dôchodcovskou verejnosťou a zníženie administratívnej záťaže v sociálnom poistení v súlade s Programovým vyhlásením vlády na roky 2016 – 2020.
Okrem vyššie uvedeného je cieľom návrhu v článku I aj zachovanie jednotnej sadzby poistného na  úrazové poistenie po roku 2017, zachovanie použitia finančných prostriedkov základného fondu, ktorý vykazuje prebytok finančných prostriedkov na poskytnutie finančnej výpomoci do iného základného fondu, v ktorom nie je dostatok finančných prostriedkov na dávky aj po roku 2017, úprava podnetov z aplikačnej praxe týkajúcich sa najmä výberu poistného, zjednotenie podmienok nároku na dávku v nezamestnanosti pre všetkých poistencov, zavedenie vyrovnávacieho príplatku pre poberateľov predčasných starobných dôchodkov a elektronická výmena údajov medzi členskými štátmi Európskej únie, štátmi, ktoré sú zmluvnou stranou dohody o Európskom hospodárskom priestore a Švajčiarskou konfederáciou v sociálnom zabezpečení.
Návrhom zákona sa v súvislosti s článkom I vstupuje článkami II a III do zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov a zákona   č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov z dôvodu realizácie elektronickej výmeny údajov medzi členskými štátmi a štátmi, ktoré sú zmluvnou stranou dohody o Európskom hospodárskom priestore a Švajčiarskej konfederácie podľa nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (Mimoriadne vydanie Ú. v. EÚ, kap. 5/zv. 5; Ú. v. ES L 166, 30.4.2004) v platnom znení a nariadenia Európskeho parlamentu a Rady (ES) č. 987/2009 zo 16. septembra 2009, ktorým sa ustanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (Ú. v. EÚ L 284, 30.10.2009) v platnom znení.
Návrh zákona sa nepredkladá do vnútrokomunitárneho pripomienkového konania.
Predkladaný návrh zákona bude mať, tak ako vyplýva z doložky vybraných vplyvov, negatívny vplyv na rozpočet verejnej správy, pozitívne sociálne vplyvy a vplyvy na podnikateľské prostredie. Ostatné vybrané vplyvy sa nepredpokladajú.
Účinnosť predkladaného návrhu zákona sa navrhuje od 1. januára 2018. Dôvodom navrhnutej účinnosti je, že predmetom zmien je aj oblasť výberu poistného na sociálne poistenie, platenie poistného na úrazové poistenie po roku 2017 a presun finančných prostriedkov medzi základnými fondmi Sociálnej poisťovne (pre prípad ich nedostatku v niektorom z nich) tiež po roku 2017. Návrh sa týka platenia odvodov, ale rovnako je nevyhnutné nahradiť novou právnou úpravou ustanovenia prechodného charakteru, ktoré strácajú účinnosť od 1. januára 2018. Realizácia navrhovaných opatrení spadá najmä do pôsobnosti Sociálnej poisťovne. Uvedenou účinnosťou sa zabezpečí dostatočne dlhá legisvakačná lehota na zavedenie navrhovaných zmien do praxe.
Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou návrhu zákona.